|  |  |  |  |  |
| --- | --- | --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ** | | Μοσχάτο, 22--7-2016 | | |
| **ΔΗΜΟΣ ΜΟΣΧΑΤΟΥ – ΤΑΥΡΟΥ** **ΝΟΜΙΚΗ ΥΠΗΡΕΣΙΑ** | |  |  | | |
| Δικηγόρος : Βασιλική Γ. Κοντοέ- Παπαθωμά |  | | |

ΠΡΟΣ

Τον κ. Πρόεδρο του Δημοτικού Συμβουλίου

Κοιν. : 1) κ. Δήμαρχο

2) κ. Αντιδήμαρχο Οικονομικών

3) κ. Γεν. Γραμματέα

4) Διεύθυνση Οικονομικών

5) Διεύθυνση τεχνικών υπηρεσιών και Δόμησης

**θεμα :** Καταβολή αποζημίωσης εδαφικής έκτασης επί της οδού Κορυτσάς στην περιοχή << Περιβόλια>> της Δημοτικής Ενότητας Ταύρου ,ιδιοκτησίας Κων/νου Πανταζή ,σύμφωνα με την υπ. Αρ. 5427/2015 απόφαση του Εφετείου Αθηνών

**Σχετικά :** 1). Η με αρ. 5427/2015 Απόφαση του Εφετείου Αθηνών Καθορισμού Οριστικής Τιμής Μονάδος

2) Η με αρ. πρωτ. 5956/9-3-2016 αίτηση του Κων/νου Πανταζή 3) Η με αρ. 14/10 Μαίου 2016 απόφαση – εισήγηση της Επιτροπής Ποιότητας Ζωής

4) Το από 1-6-2016 έγγραφο –Πρόσκληση προς τον κ. Πανταζή για την υποβολή της προβλεπόμενης στην διάταξη του άρθρου 11 παρ. 3 εδ. 2 του ν. 2882/2001 αίτησης και υπεύθυνης δήλωσης

5) η με αρ. πρωτ.14514/13-6-2016 αίτηση του κ. Πανταζή στην οποία επισυνάπτεται η από 13-6-2016 υπεύθυνη δήλωση αυτού με βεβαίωση του γνησίου της υπογραφής του .

6) Το από 24-6-2016 έγγραφο της Δ/νσης Τεχνικών Υπηρεσιών και Δόμησης

7) H υπ ΄ αρ. 231/30-4-2014 απόφαση του Μονομελούς Πρωτοδικείου Αθηνών με την οποία καθορίστηκε προσωρινή τιμή μονάδος

Ι. To απαλλοτριούμενο ακίνητο βρίσκεται επί της οδού Κορυτσάς, μεταξύ των οικοδομικών τετραγώνων Γ 209 κα Γ211 στον τομέα Β της περιοχής <<Περιβόλια>> της Δημοτικής ενότητας Ταύρου του Δήμου Μοσχάτου-Ταύρου .

Με την από 25-5-2012 αίτηση Καθορισμού προσωρινής τιμής μονάδος ενώπιον του Μονομελούς Πρωτοδικείου Αθηνών, ο ιδιοκτήτης του παραπάνω ακινήτου Κων/νος Πανταζής ζήτησε να καθοριστεί προσωρινή τιμή μονάδος για το παραπάνω απαλλοτριούμενο ακίνητό του στο ποσό των 1200 Ευρώ/μ2 , αρχικής έκτασης 560,58 μ2 και να αναγνωριστεί δικαιούχος της καθορισθησομένης αποζημίωσης. Ο Δήμος Μοσχάτου –Ταύρου άσκησε νόμιμα ανταίτηση και ζήτησε να καθοριστεί η τιμή στο 160 Ευρώ /μ2

Επί της αιτήσεως του κ. Πανταζή και της ανταιτήσεως του Δήμου, που συνεκδικάστηκαν εκδόθηκε η **υπ αρ. 231/30-4-2014 απόφαση του Μονομελούς Πρωτοδικείου Αθηνών (**τμήμα Απαλλοτριώσεων) ,με την οποία **καθορίστηκε η προσωρινή τιμή μονάδος αποζημιώσεως** στο ποσόν των διακοσίων είκοσι τριών **223 Ευρώ/ ανά μέτρο** τετραγωνικό και **αναγνωρίστηκε δικαιούχος της αποζημίωσης ο αιτών** (σχετ. 7 ) .

Με την από 23-10-2014 αίτησή του Ενώπιον του Εφετείου Αθηνών , **ο Δήμος Μοσχάτου-Ταύρου ζήτησε τον καθορισμό της Οριστικής τιμής μονάδος στο ποσόν**  των 160 Ευρώ ανά μ2 . Επί της αιτήσεως αυτής εκδόθηκε **η υπ αρ. 5427/2015 απόφαση του Εφετείου Αθηνών** η οποία καθόρισε την Οριστική τιμή μονάδος του επίδικου ακινήτου **στο ποσόν των170 Ευρώ/μ2 (σχετ. 1 ) .**

Με την υπ αρ. αρ. πρωτ. 5956/9-3-2016 αίτηση του (σχετ. 2) ο κ. Κων/νος Πανταζής ζήτησε να καταβληθεί σε αυτόν η αποζημίωση που προσδιορίστηκε με την υπ αρ 5427/2015 απόφαση του Εφετείου Αθηνών διαφορετικά , να προχωρήσει ο Δήμος στην Διαδικασία της αποδέσμευσης του ακινήτου του .

Η αίτηση αυτή διαβιβάστηκε, συνοδευόμενη από σχετική εισήγηση για το θέμα, από την Δ/νση Τεχνικών Υπηρεσιών και Δόμησης στην Επιτροπή ποιότητας ζωής η οποία έλαβε την με αρ. 14/10 Μαΐου 2016 απόφαση – εισήγηση της προς το Δημοτικό Συμβούλιο (σχετ 3) με την οποία **εισηγείται την διατήρηση της απαλλοτρίωσης και την καταβολή στον αιτούντα της καθορισθείσας από το Εφετείο αποζημίωσης** .

ΙΙ. Στην παρ. 3 του άρθρου 11 του ν. 2882 /2001 ,όπως τροποιήθηκε και ισχύει ορίζεται ότι :

<<3*. Η αναγκαστική απαλλοτρίωση* ***αίρεται αυτοδικαίως εάν δεν συντελεστεί μέσα σε ενάμισι έτος από τη δημοσίευση της απόφασης προσωρινού καθορισμού της αποζημίωσης και, σε περίπτωση απευθείας οριστικού καθορισμού αυτής, από τη δημοσίευση της σχετικής απόφασης****. Η αρμόδια για την κήρυξη της απαλλοτρίωσης αρχή υποχρεούται να εκδώσει μέσα σε τέσσερις μήνες από τη λήξη της προθεσμίας του προηγούμενου εδαφίου βεβαιωτική πράξη για την επελθούσα αυτοδίκαιη άρση. Η πράξη αυτή δημοσιεύεται στην Εφημερίδα της Κυβερνήσεως.*

***Εφόσον οι θιγόμενοι ιδιοκτήτες επιθυμούν τη διατήρηση της απαλλοτρίωσης που άρθηκε αυτοδίκαια λόγω παρέλευσης της ως άνω δεκαοκτάμηνης προθεσμίας, μπορούν να υποβάλλουν αίτηση και υπεύθυνη δήλωση προς την αρχή που εξέδωσε την απαλλοτριωτική απόφαση, μέσα σε προθεσμία ενός έτους από την παρέλευση της προθεσμίας, περί διατήρησης της απαλλοτρίωσης και καταβολής της δικαστικά καθορισμένης προσωρινής ή οριστικής αποζημίωσης. Αν το αίτημα γίνει δεκτό από την αρχή που κήρυξε την απαλλοτρίωση και υποχρεούται στην καταβολή της αποζημίωσης, δεν επιτρέπεται ο ανακαθορισμός της αποζημίωσης ή η αναζήτηση τόκων υπερημερία****ς*.>>

ΙΙΙ. Στην προκειμένη υπόθεση η υπ αρ. 231/2014 απόφαση καθορισμού προσωρινής τιμής μονάδος του Μονομελούς Πρωτοδικείου Αθηνών δημοσιεύθηκε στις 30-4 -2014 οπότε στις 30-10-2015 συμπληρώθηκε ενάμισι έτος , χωρίς εν τω μεταξύ να συντελεστεί η εν λόγω απαλλοτρίωση με την νόμιμη παρακατάθεση υπέρ του δικαιούχου της καθορισθείσας αποζημίωσης και την Δημοσίευση της παρακατάθεσης στο ΦΕΚ , σύμφωνα με τα οριζόμενα στο άρθρο 8 του ν. 2882 /2001. Κατά συνέπεια μετά την πάροδο άπρακτης της παραπάνω δεκαοκτάμηνης προθεσμίας για την παρακατάθεση της αποζημίωσης επήλθε αυτοδίκαιη άρση της απαλλοτρίωσης σύμφωνα με την παρ. 3 εδ. 1 του άρθρου 11 του ν. 2882 /2001 .

Για το λόγο αυτό με το με αρ. πρωτ. 13530 /3-6-2016 έγγραφο –Πρόσκληση του κ. Δημάρχου ,ως νομίμου εκπροσώπου του Δήμου Μοσχάτου -Ταύρου , προς τον κ. Πανταζή, αφενός γνωστοποιήθηκε σ΄ αυτόν , ότι εξαιτίας της αυτοδίκαιης άρσης της απαλλοτρίωσης ,λόγω παρόδου του δεκαοκταμήνου , **πρέπει, εφόσον επιθυμεί την διατήρηση της απαλλοτρίωσης και την αποζημίωσή του** , να ακολουθηθεί η διαδικασία που προβλέπεται στο άρθρο 11 παρ. 3 εδ. 2 του ν. 2882/2001και αναφέρθηκε παραπάνω και αφετέρου προσκλήθηκε να υποβάλλει την σχετική αίτηση και υπεύθυνη δήλωση (σχετ. 4) .

Στις 13-6- 2016 υπεβλήθη πράγματι από τον κ. Κων/νο Πανταζή η με αρ. πρωτ.14514/13-6-2016 αίτηση του συνοδευόμενη από την με ίδια ημερομηνία 13-6-2016 υπεύθυνη δήλωση αυτού (σχετ. 5) .

**ΙV.** Κατόπιν όσων προαναφέρθηκαν και αφού έλαβα υπόψη όλα τα σχετικά έγγραφα καθώς και την εισήγηση της Δ/νσης Τεχνικών Υπηρεσιών , **έχω την γνώμη** ,**ότι συντρέχουν όλες οι νόμιμες προϋποθέσεις , ώστε το Δημοτικό Συμβούλιο του Δήμου Μοσχάτου –Ταύρου , ως η αρχή , υπέρ ης η απαλλοτρίωση και υπόχρεη στην καταβολή της αποζημίωσης** **α)** ν**α κάνει δεκτή**  την με αρ. πρωτ. 5956/9-3-2016 αίτηση του Κων/νου Πανταζή όπως αυτή συμπληρώθηκε με την με αρ. πρωτ.14514/13-6-2016 αίτηση του ιδίου και συνοδεύεται από την από 13-6-2016 υπεύθυνη δήλωσή του σύμφωνα με τα οριζόμενα στο άρθρο 11 παρ. 3 εδ. 2 του ν. 2882/2001.

**β)** **να λάβει απόφαση** γιατην καταβολή της νόμιμης αποζημίωσης που προσδιορίστηκε με την υπ αρ. 5427 /2015 απόφαση του Εφετείου Αθηνών , στον αναγνωρισθέντα δικαιούχο αυτής Κων/νο Πανταζή, καθώς και της δικαστικής δαπάνης του αιτούντος και της αμοιβής του πληρεξουσίου δικηγόρου του που προσδιορίστηκαν με την ίδια απόφαση .

Η Δικηγόρος του Δήμου

Βασιλική Γ. Κοντοέ –Παπαθωμά